KIRJALLINEN KYSYMYS E-1412/01 esittäjä(t): Evelyne Gebhardt (PSE), Heinz Kindermann (PSE) ja Willi Görlach (PSE) komissiolle. Kasvinsuojeluaineiden vapaa liikkuvuus ja neuvoston direktiivi 91/414/ETY.



Virallinen lehti nro 364 E , 20/12/2001 s. 0105 - 0106



KIRJALLINEN KYSYMYS E-1412/01 esittäjä(t): Evelyne Gebhardt (PSE), Heinz Kindermann (PSE) ja Willi Görlach (PSE) komissiolle (14. toukokuuta 2001) Aihe: Kasvinsuojeluaineiden vapaa liikkuvuus ja neuvoston direktiivi 91/414/ETY Kasvinsuojeluaineita valmistavat pienet ja keskisuuret yritykset katsovat, että direktiivi 91/414/ETY(1) vahvistaa monikansallisten yritysten monopoliasemaa vapaan liikkuvuuden edistämisen sijaan. Tämä koskee muun muassa 13 artiklan 3 kohdan d alakohtaa, sillä pienillä ja keskisuurilla yrityksillä ei ole taloudellisia mahdollisuuksia rahoittaa edellytettyjä tutkimuksia. Tämä johtaa unionissa vanhojen tehoaineiden uudelleenhyväksymiseen, jonka vain harvat yritykset pystyvät kustantamaan, ja näin ollen alan pienten ja keskisuurten yritysten kilpailuasema on erittäin epäedullinen. Pitääkö tämä komission mielestä paikkansa? Yhdysvalloissa sitä vastoin monikansallisten yritysten on lain nojalla tehtävä uudelleen käyttöön otettavien tehoaineiden tutkimukset yhdessä niitä pienempien kilpailijoidensa kanssa, jotka maksavat kohtuullisen osan tutkimusten kuluista (data compensation system). Pitääkö paikkansa, että edellä mainittu tilanne johtuu oikeudenmukaista tiedonsaantia koskevan lainsäädännön puuttumisesta jäsenvaltioissa? Olisiko mahdollista ratkaista nämä ongelmat luomalla koko unionia koskeva oikeudenmukaisen tiedonsaannin järjestelmä ja liittää se direktiivin 91/414/ETY soveltamisalaan? Onko komissio valmis ryhtymään toimiin tässä asiassa? (1) EYVL L 230, 19.8.1991, s. 1. David Byrnen komission puolesta antama vastaus (23. heinäkuuta 2001) Kasvinsuojeluaineiden markkinoille saattamisesta 15. heinäkuuta 1991 annetun neuvoston direktiivin 91/414/ETY 13 artiklan 3 ja 4 kohta sisältää tietosuojaa koskevat säännöt. Jäsenvaltioiden on sovellettava näitä sääntöjä antaessaan lupia kasvinsuojeluaineiden käytölle. Näiden neuvoston vuonna 1991 hyväksymien sääntöjen avulla on tarkoitus löytää kompromissi tutkimusyritysten etujen ja pienempien yritysten etujen välillä. Tutkimusyritykset joutuvat sijoittamaan paljon rahaa pystyäkseen toimittamaan direktiivissä asetettujen tiukkojen vaatimusten mukaiset asiakirjat. Pienemmät yritykset pääsevät markkinoille tietosuojan voimassaolon päätyttyä, minkä tarkoituksena on varmistaa, ettei alalle syntyisi rajoittamattomia monopoliasemia ja että kasvinsuojeluaineet olisivat asiakkaiden saatavilla kilpailukykyisin hinnoin. Siitä huolimatta komissio tunnustaa pienempien yritysten huolenaiheet ja pohtii, millaisia toimia voitaisiin ottaa käyttöön niiden markkinoille pääsyn helpottamiseksi ja innovatiivisten tuotteiden kehittämisen tukemiseksi direktiivin 91/414/ETY tulevan uudelleenarvioinnin yhteydessä, joka on määrä aloittaa vuonna 2002. Komissio on tietoinen siitä, että nykyiset säännöt ovat monimutkaisia soveltaa jäsenvaltioissa ja että pienemmät yritykset eivät hyväksy niitä. Alansisäinen yritys päästä näiden kahden keskeisen teollisuusryhmittymän välillä sopimukseen alaa koskevasta yhteisestä kannasta epäonnistui useita vuosia kestäneiden neuvottelujen jälkeen. Komissio arvioi myös, onko tietosuojaa koskevia säännöksiä tarpeen tarkistaa tulevan uudelleenarvioinnin yhteydessä.